|  |
| --- |
| **Til høringsparterne** |

Notat

Sagsnr. TS30302-00108  
Dato 20. september 2017

**Høring over udkast til BL-ændring af regler om flyve- og hviletid for besætningsmedlemmer under erhvervsmæssig lufttransport**

Trafik-, Bygge- og Boligstyrelsen har udarbejdet udkast til

* BL 5-18, Bestemmelser om flyve- og hviletid for besætningsmedlemmer under erhvervsmæssig lufttransport, 3. udgave.

Udkastet sendes hermed på høring med frist den 18. oktober 2017.

### Formål og indhold

Med nærværende BL-ændring bliver grænserne for anvendelse af ”split duty” præciseret.

Herudover bliver der også indført anmærkninger med oplysninger om reglernes komplekse historik.

Endelig bliver der foretaget nogle redaktionelle og lovtekniske ændringe**r.**

Baggrunden for ændringen er følgende:

Ved EU-OPS, Subpart Q i 2008 (forordning 859/2008) indførtes regler for flight time limitations (FTL) og fatigue.

Som forudsat i EU-OPS indførtes ved BL 5-18, 1. udgave i 2008 nationale regler, der supplerer og udfylder forordningen - bl.a. i forhold til brugen af begreber som ”split duty”, ”inflight rest” og ”standby” mm.

I februar 2016 trådte et nyt harmoniseret FTL- og fatigueregelsæt i kraft (forordning 965/2012, EU.ORO.FTL), hvilket betød at BL 5-18 som udgangspunkt ikke længere skulle være gældende for kommercielle lufttransportoperationer (CAT).

Undtaget herfra er imidlertid air-taxi operationer, ambulanceflyvninger og erhvervsmæssige lufttransportoperationer med flyvemaskiner med kun én pilot, der fortsat skal benytte Subpart Q samt supplerende bestemmelser i BL 5-18 (indtil en forventet forordningsændring i 2020).

Trafik- Bygge og Boligstyrelsen kan dog konstatere, at bestemmelserne i den gældende BL 5-18 om ”split-duty” igennem årene har givet anledning til fortolkningsproblemer, og ved ændringen præciseres grænserne for anvendelse heraf.

***Nærmere om ændringerne***

Den væsentligste ændring er følgende, der skal præcisere retstilstanden på området, og som er markeret med rødt:

**Pkt.** 5.4.2.1 Pause på jorden medregnes med 50% i FDP men 100 % i DP. Hvis en pause overstiger 4 timer, og varigheden af denne er angivet ved pausens start, medregnes den med 0 % i FDP men 100 % i DP.

*Økonomiske og administrative konsekvenser, herunder DUT*

Der vurderes ikke at være økonomiske eller administrative konsekvenser for stat, kommuner eller regioner eller for erhvervet.

Følgelig vurderes der heller ikke at være økonomiske konsekvenser i forhold til DUT.

*Ikrafttræden*

Det foreslås, at BL’en træder i kraft den 1. januar 2018.

*Bemærkninger og spørgsmål m.m.*

Trafik-, Bygge og Boligstyrelsen anmoder om, at eventuelle bemærkninger til de foreslåede ændringer sendes til Trafik-, Bygge- og Boligstyrelsen på vores hovedmailadresse på [info@tbst.dk](mailto:info@tbst.dk) senest den **18. oktober 2017** – mærk venligst journalnummer TS30302-00108.

Eventuelle spørgsmål til udkastene kan rettes til Mads Eklund på mail [maek@tbst.dk](mailto:flch@tbst.dk) eller til [info@tbst.dk](mailto:info@tbst.dk).

Høringsmaterialet kan også ses på Høringsportalen på [www.hoeringsportalen.dk](http://www.hoeringsportalen.dk).

Det bemærkes, at Trafik-, Bygge- og Boligstyrelsen normalt ikke orienterer hørte parter, når en BL er blevet udstedt.

Den udstedte BL kan ses på Trafik-, Bygge og Boligstyrelsens hjemmeside [www.tbst.dk](http://www.tbst.dk) under Lovstof. Vores nyhedsbrev indeholder også information om de udstedte regler. Tilmelding til nyhedsbrevet kan ske på vores hjemmeside [www.tbst.dk](http://www.tbst.dk).

Med venlig hilsen

Martin Streit Nissen